केंद्रीय विद्यालय दक्षिण कमान पुणे

प्रतिवेदन (हिन्दी पखवाड़ा)

राजभाषा विभाग के दिशा-निर्देशों के अनुसार हमारे विद्यालय केंद्रीय विद्यालय दक्षिण कमान पुणे में हिन्दी पखवाड़ा दिनांक 13 सितंबर से 28 सितंबर तक उत्साहपूर्वक मनाया गया । दिनांक 13 सितंबर को हिन्दी दिवस मनाने के साथ ही उद्घाटन समारोह आयोजित किया गया। प्राचार्या श्रीमती स्नेहल मराठे ने माँ सरस्वती के चित्र पर पुष्पमाला चढ़ाकर व दीप प्रज्ज्वलित कर कार्यक्रम का शुभारंभ किया। उपप्राचार्य श्री मंगल स्वरूप ने हिन्दी के महत्व और आवश्यकता विषय पर अपने विचार रखे। छात्रों द्वारा कविता पाठ और समूह गीत प्रस्तुत किए गए । प्राचार्या महोदया ने हिन्दी पखवाड़े की घोषणा की एवं बताया कि हिन्दी के लिए हम क्या कर सकते हैं । इस अवसर विद्यालय में सभी कार्य हिन्दी में करने की प्रतिज्ञा ली गई ।

पखवाड़े के दौरान विद्यालय के छात्रों एवं कर्मचारियों के लिए विभिन्न प्रतियोगिताओं का आयोजन किया गया । छात्र-छात्राओं के लिए नारा लेखन, कविता पाठ, निबंध-लेखन,एकांकी मंचन, प्रश्नोत्तरी,समाचार लेखन और वाचन,तात्कालिक भाषण, श्रुत-लेख, एकल गीत एवं संस्मरण लेखन प्रतियोगिताएँ रखी गई । प्रतियोगिताओं का आयोजन वरिष्ठ एवं कनिष्ठ वर्गों के लिए अलग-अलग किया गया। विद्यालय के शिक्षकों एवं कार्यालयीन कर्मचारियों के लिए अनुवाद प्रतियोगिता, हिन्दी टंकण प्रतियोगिता और हिन्दी काव्य पाठ प्रतियोगिता रखी गई। पुस्तकालय विभाग द्वारा पुस्तक समीक्षा, पुस्तक आवरण और पुस्तक चिह्न प्रतियोगिताएँ आयोजित की गई। सभी प्रतियोगिताओं में विद्यार्थियों और शिक्षकों ने उत्साहपूर्वक भाग लिया। पखवाड़े का समापन समारोह 28 सितंबर को किया हुआ । इस कार्यक्रम का प्रारम्भ छात्रा पूर्वा तलारी द्वारा किए गए कविता पाठ से हुआ । स्नातकोत्तर शिक्षक (हिन्दी) श्री हरिनारायण जोशी द्वारा राजभाषा हिन्दी पर उद्बोधन दिया गया। प्राचार्या एवं उपप्राचार्य के करकमलों से पुरस्कार वितरण किए गए । अंत में प्राचार्या श्रीमती स्नेहल मराठे ने पखवाड़े की उपलब्धियों पर प्रकाश डाला। पखवाड़े को सफल बताते हुए उन्होंने कहा कि हिन्दी हमारी राष्ट्र-भाषा है, हमें इसे बहुत अच्छे से सीखना है और इसका प्रयोग करना है । इस प्रकार हिन्दी पखवाड़े का समापन हुआ।

दिनांक 03/10/19 श्रीमती स्नेहल मराठे

स्थान : के.वि.द.क.पुणे ( प्राचार्य )